CELEX: 32011D0301(01)
Language: da
Date: 2011-02-25 00:00:00
Title: Kommissionens afgørelse af 25. februar 2011 om forlængelse af finansieringen af særlige hasteforanstaltninger til beskyttelse af Unionen mod rabies

1.3.2011   
            
            
               DA
            
            
               Den Europæiske Unions Tidende
            
            
               C 64/7
            
         KOMMISSIONENS AFGØRELSE
   af 25. februar 2011
   om forlængelse af finansieringen af særlige hasteforanstaltninger til beskyttelse af Unionen mod rabies
   2011/C 64/05
   EUROPA-KOMMISSIONEN HAR —
   under henvisning til traktaten om Den Europæiske Unions funktionsmåde,
   under henvisning til Rådets beslutning 2009/470/EF af 25. maj 2009 om visse udgifter på veterinærområdet (1), særlig artikel 8, stk. 2, og
   ud fra følgende betragtninger:
   
               (1)
            
            
               I henhold til beslutning 2009/470/EF kan der, hvis en medlemsstat trues direkte af udbrud eller udvikling på et tredjelands område af en af de sygdomme, der er opført i bilaget til samme beslutning, vedtages enhver for situationen relevant foranstaltning, herunder ydelse af et finansielt tilskud fra Unionen til de foranstaltninger, der anses for at være nødvendige for, at de indledte aktioner lykkes.
            
         
               (2)
            
            
               Finansieringen af en 36-måneders-plan for udryddelse af rabies i Kaliningradregionen i Den Russiske Føderation blev godkendt ved Kommissionens afgørelse 2009/582/EF af 29. juli 2009 om finansiering af særlige hasteforanstaltninger til beskyttelse af Fællesskabet mod rabies (2).
            
         
               (3)
            
            
               Rabies er en dyresygdom, som primært rammer vildtlevende kødædere og kødædende husdyr, og som har alvorlige folkesundhedsmæssige konsekvenser. Rabies figurerer på listen i bilag I til beslutning 2009/470/EF.
            
         
               (4)
            
            
               Regionen Kaliningrad — en russisk eksklave, som er omgivet af EU-territorium — grænser op til medlemsstater, der er ved at føre en række foranstaltninger til afslutning, som skal sikre, at sygdommen helt udryddes. Det har været nødvendigt med en særforanstaltning, der kan forhindre vedvarende reinfektion i de medlemsstater, der grænser op til Kaliningrad.
            
         
               (5)
            
            
               På baggrund af Kaliningradregionens relative størrelse er det mere hensigtsmæssigt og omkostningseffektivt at bidrage til indsatsen med at udrydde rabies i Kaliningrad end at oprette en vaccinationsstødpudezone i de tilgrænsende medlemsstater, som det ville være nødvendigt at opretholde på ubestemt tid.
            
         
               (6)
            
            
               Som følge af gennemførelsen af ovennævnte plan er tilfældene af rabies hos vildtlevende dyr allerede forsvundet i de områder i Litauen og Polen, der grænser op til Kaliningradregionen, ifølge indberetninger til taskforcen for overvågning af udryddelsen af dyresygdomme.
            
         
               (7)
            
            
               Risikoen for Unionen vil dog kun forsvinde, hvis rabies udryddes i Kaliningradregionen, hvilket kun ville kunne opnås på kort sigt, hvis vaccinationsarbejdet fortsætter uafbrudt i de kommende år.
            
         
               (8)
            
            
               36-måneders-planen omfattede aktiviteterne fra den 1. juni 2008 og udløber derfor den 31. maj 2011.
            
         
               (9)
            
            
               For at nå målsætningen med planen for udryddelse af rabies i Kaliningradregionen er det nødvendigt at forlænge det finansielle tilskud for yderligere en periode på 36 måneder.
            
         
               (10)
            
            
               I henhold til artikel 110 i finansforordning (EF, Euratom) nr. 1605/2002 (3) skal tilskud anføres i et årligt arbejdsprogram. Dette årlige arbejdsprogram gennemføres ved indkaldelse af forslag, undtagen i hastende og behørigt begrundede undtagelsestilfælde. I henhold til artikel 168, stk. 1, litra b), i gennemførelsesbestemmelserne til finansforordningen, som er fastsat ved forordning (EF, Euratom) nr. 2342/2002 (4), kan Kommissionen beslutte at yde tilskud uden indkaldelse af forslag i behørigt begrundede hastetilfælde.
            
         
               (11)
            
            
               Den 25. oktober 2010 forelagde Rusland Kommissionen et program for udryddelse af rabies i Kaliningradregionen for perioden 2011-2014, og programmet blev fundet acceptabelt for så vidt angår målsætningen om at beskytte Unionen mod rabies. De foranstaltninger, programmet omfatter, er af afgørende betydning for beskyttelsen af Unionens interesser, og der bør derfor ydes EU-tilskud til visse af foranstaltningerne. Der bør således i 2011 ydes EU-tilskud til gennemførelsen af programmet.
            
         
               (12)
            
            
               Nærværende afgørelse er at betragte som en finansieringsafgørelse efter betydningen i artikel 75 i finansforordningen, artikel 90 i gennemførelsesbestemmelserne til finansforordningen og artikel 15 i de interne regler for gennemførelse af De Europæiske Fællesskabers almindelige budget (5).
            
         
               (13)
            
            
               Desuden bliver Kommissionens afgørelse 2009/582/EF overflødig og bør ophæves.
            
         
               (14)
            
            
               Foranstaltningerne i denne afgørelse er i overensstemmelse med udtalelse fra Den Stående Komité for Fødevarekæden og Dyresundhed —
            
         VEDTAGET DENNE AFGØRELSE:
   Artikel 1
   1.   Den af Rusland forelagte 36-måneders-plan for udryddelse af rabies i Kaliningradregionen (»rabiesudryddelsesprogrammet«) godkendes for perioden fra 1. juni 2011 til 31. maj 2014.
   2.   Indsatsen i henhold til nærværende afgørelse omfatter følgende specifikke foranstaltninger:
   
               —
            
            
               indkøb af portioner af vaccinemadding til oral immunisering af vildtlevende kødædere
            
         
               —
            
            
               udlægning af de i foregående led omhandlede portioner vaccinemadding i Kaliningradregionen.
            
         Artikel 2
   EU-tilskuddet er på højst 1 800 000 EUR og finansieres over budgetpost 17 04 03 01 i Den Europæiske Unions almindelige budget for regnskabsåret 2011.
   Artikel 3
   1.   Det godkendes, at der tildeles et individuelt tilskud til det statslige veterinærinstitut i Kaliningradregionen i Den Russiske Føderation (»Regional Centre for Combating Animal Disease« (Государственное учреждение ветеринарии Калининградской области „Областная станция по борьбе с болезнями животных“)).
   2.   De af denne afgørelse omfattede foranstaltninger kan finansieres med op til 100 % af de relevante støtteberettigede udgifter, under forudsætning af at en del af de samlede udgifter til foranstaltningerne afholdes af det statslige veterinærinstitut i Kaliningradregionen i Den Russiske Føderation (Служба ветеринарии и госветинспекции Калининградской области) eller dækkes med andre tilskud end EU-tilskud.
   Artikel 4
   Afgørelse 2009/582/EF ophæves med virkning fra den 31. december 2011.
   
      Udfærdiget i Bruxelles, den 25. februar 2011.
      
         
            På Kommissionens vegne
         
         John DALLI
         
            Medlem af Kommissionen
         
      
   
   
      (1)  EUT L 155 af 18.6.2009, s. 30.
   
      (2)  EUT L 198 af 30.7.2009, s. 85.
   
      (3)  EFT L 248 af 16.9.2002, s. 1.
   
      (4)  EFT L 357 af 31.12.2002, s. 1.
   
      (5)  Kommissionens afgørelse af 6.4.2009 (K(2009) 2105).